23-årige Sine Andersen droppede planerne om universitetet og har i stedet for valgt at gøre karriere i hos Outline Vinduer. Sine Andersen startede i sit sabbatår hos virksomheden i Farsø og ville efterfølgende på universitetet i Aalborg, hvor hun også havde fundet en lejlighed. -	Outline kom med en stilling, jeg ikke kunne afslå, siger hun om fravalget af Aalborg Universitet. -	De havde skræddersyet et uddannelsesforløb som salgsassistentelev, der matchede mine behov og ønsker i forhold til at tage en uddannelse med international islæt. Lytter til de unge mennesker Det gjorde især en forskel for Sine, at hun kunne få noget praktisk erfaring og udvikle sit engelske sprog i stedet for at sidde med hovedet begravet i bøger i fem år. -	Helt ekstraordinært indeholder forløbet blandt andet to udenlandske praktikophold i England og Litauen, siger hun. Det er da også en del af strategien hos Outline Vinduer, og man tror på, at det er med til at gøre det ekstra attraktivt – at man lytter til de unge mennesker. -	Ofte kører de her uddannelser ret stringente, men der prøver vi at gøre det interessant og se på, hvordan vi kan opfylde netop de krav, som de har, siger Janni Christensen, der er leder af kundecenteret hos Outline Vinduer. Nye muligheder Ifølge Danmarks Statistik manglede 41 procent af virksomheder indenfor bygge- og anlægsbranchen arbejdskraft. Den store fleksibilitet hos Outline Vinduer er også med til at tiltrække de nye kræfter og imødekomme den manglende arbejdskraft. -	Det sammensatte forløb giver nemlig ikke kun værdi til Sine, men også en kæmpe værdi til os som virksomhed, siger Janni Christensen. -	Det er en god indgangsvinkel både for dem og for os, hvor vi kan se hinanden an, og om det er noget, vi kan bygge videre på. Selvom man starter i eksempelvis salgsafdelingen, så er det ikke ens betydende med, at man ender med at sidde på den plads resten af sin karriere. -	Vi har medarbejdere, der er endt i logistik og planlægning, så vi forsøger at finde interne muligheder, hvor de kan udfordres i firmaet, så man har mulighed for at kunne arbejde sig op, siger Janni Christensen.

Referat:
Outline Vinduer i Farsø tænkte ud af boksen for at imødekomme manglen på arbejdskraft. Man endte med at skræddersy et uddannelsesforløb til Sine Andersen, som gjorde, at hun nu gør karriere i vinduesbranchen.